Joulu on ihana ja iloinen juhla, mutta joskus tekisi mieli jättää joulu väliin. Matkustaa ulkomaille. Tai jättää vain viettämättä. Mahdotontahan se ei ole. Vaikka joka puolella pursuaa joulua - valoja, lahjoja, ruokia, tapahtumia - on silti mahdollista viettää joulutonta joulua.

Toisaalta kadehdittavaa. On ihmisiä, jotka eivät juokse tukkaputkella kaupoissa lahjojen perässä, jynssää hiki otsalla saunanlauteita tai ähise taikinoiden ja laatikoiden keskellä joulukeittiön kaaoksessa. On ihmisiä, joiden ei tarvitse kärsiä joulustressistä. On ihmisiä, jotka eivät vietä joulua.

Seinäjokelaiset Rosita ja Heikki Haarala ovat sellaisia. Heille jouluttomuus on osa ajatusmaailmaa ja uskontoa. He ovat Jehovan todistajia.

- Raamatun mukaan Jeesus ei syntynyt talvella, vaan korkeintaan lokakuussa. Jeesus ei myöskään kehottanut viettämään hänen syntymäpäiväänsä. Mielenkiintoista on myös se, että joulu oikeastaan oli alunperin pakanallinen juhla, joka muutettiin Jeesuksen syntymäjuhlaksi noin 300 vuotta syntymän jälkeen, perustelee Heikki Haarala.

Lahjoja spontaanisti

Rositan ja Heikin lapsuudessakaan ei vietetty joulua. Kumpikaan ei silti koe jääneensä mistään paitsi. Kummallakin on muistikuvia koulukavereista, jotka joulun jälkeen vertailivat joululahjojaan, mutta eivät myönnä kokeneensa minkäänlaista kateutta. Omatkin lapset ymmärtävät, miksei joulua vietetä.

- Meillä on paljon kompensoivaa toimintaa. Saatetaan antaa lahjoja ihan spontaanisti, etenkin lapsille. Kerran meillä oli hiihtolomakalenteri, kertoo Rosita.

Joulussa hyvääkin

Ei Haaraloilla kuitenkaan kaikkea jouluun liittyvää boikotoida. - Eivät jouluun liittyvät asiat ole mitään huonoja. Lanttulaatikkoakin saatetaan syödä, jos mieli tekee, tunnustavat Rosita ja Heikki.

Joulun tuomat ylimääräiset vapaapäivätkin otetaan ilolla vastaan. Silloin on hyvää aikaa sukuloida ja muutenkin olla yhdessä.

- Sen verran jouluhässäkkää kartan, että ihan pahimpaan ruuhka-aikaan en mielelläni mene kauppaan, lisää Rosita Haarala.